তথ্যবিবরণী নম্বর: ২৩৩৬

**উত্তরা, নরসিংদী ও কামরাঙ্গীরচরে তিতাসের অভিযান: অবৈধ গ্যাস সংযোগ বিচ্ছিন্ন, জরিমানা আদায়**

ঢাকা, ২৯ পৌষ (১৩ জানুয়ারি):

আজ জ্বালানি ও খনিজ সম্পদ বিভাগ মেঢাবিবি-৫, ধানমণ্ডির আওতাধীন কামরাঙ্গীরচর এলাকায় তিতাস গ্যাসের অবৈধ বিতরণ লাইন উচ্ছেদে একটি অভিযান পরিচালনা করেছে। অভিযানে ঝাউলাহাটি এলাকার মিথিলা এন্টারপ্রাইজ, সোহান এন্টারপ্রাইজ-সহ দু’টি নামবিহীন খানাডুলি কারখানার ৩শ’ সিএফটির ৪টি বার বার্নার, ৪৫০ সিএফটির ২টি বার বার্নার এবং ৬শ’ সিএফটির ২টি বার বার্নারের অবৈধ লাইন কিলিং করা হয়। এ সময় ১টা বুস্টার ও ১২৩ ফুট পাইপ জব্দ করা হয়।

এছাড়া তিনটি বিল্ডিং-এর অবৈধ আবাসিক সংযোগ এবং একটি আবাসিক সংযোগ বাণিজ্যিকভাবে ব্যবহারের কারণে বিচ্ছিন্ন করা হয়। এ সময় ২টি চুলার স্ট্যান্ড, ২টি ডাবল বার্নার, ৭ ফুট পাইপ ও ৪টা রেগুলেটরও জব্দ করা হয়। মালিক পক্ষের কাউকে না পাওয়ায় তাৎক্ষণিক কোনোরূপ দণ্ড আরোপ করা যায়নি।

পৃথক অভিযানে আবিবি-নরসিংদীর ছোট রামচন্দ্রী, আলগী, খোসপাড়া, নূরালাপুর, মাধবদী, নরসিংদী এলাকায় মোবাইল কোর্ট পরিচালনা করা হয়েছে। অভিযানে ৩শ’ জন অবৈধ গ্রাহকের ৩শ’টি ডাবল চুলার সংযোগ বিচ্ছিন্ন এবং প্রায় ১ হাজার ২শ’ ফুট ১ ইঞ্চি এবং ৩/৪ ইঞ্চি পাইপ ও প্রায় ২ হাজার ফুট হোস পাইপ উচ্ছেদ করা হয়। অবৈধ সংযোগ ব্যবহারের জন্য মোবাইল কোর্টের মাধ্যমে একজন গ্রাহককে ২০ হাজার টাকা জরিমানা করা হয়।

এছাড়া আলাদা অভিযানে ঢাকা মেট্রো গুলশান কার্যালয়ের একটি বিশেষ টিম উত্তরা আব্দুল্লাহপুর ব্রিজের ঢালে আল্লাহর দান হোটেল নামে একটি প্রতিষ্ঠানের অবৈধ গ্যাস সংযোগ বিচ্ছিন্ন করেছে।

পৃথকভাবে আরো এক অভিযানে আজ গাজীপুরের কাশিমপুর এলাকায় তিতাস গ্যাসের অবৈধ বিতরণ লাইন উচ্ছেদে অভিযান পরিচালনা করা হয়েছে। অভিযানে প্রায় ২ কিলোমিটার এলাকার গ্যাসের অবৈধ বিতরণ লাইন উচ্ছেদ, ৪৫০টি অবৈধ আবাসিক গ্যাস বার্নারের সংযোগ বিচ্ছিন্ন ও ৫শ’ মিটার পাইপ অপসারণ করা হয়।

#

শফিউল্লাহ/মেহেদী/পবন/রানা/রফিকুল/আব্বাস/২০২৫/২২০২ ঘণ্টা

তথ্যবিবরণী নম্বর: ২৩৩৫

**স্বাস্থ্য খাতের সমস্যা নিরসনে সবাইকে এগিয়ে আসতে হবে**

 **---স্বাস্থ্য উপদেষ্টা**

ঢাকা, ২৯ পৌষ (১৩ জানুয়ারি):

স্বাস্থ্য উপদেষ্টা নূরজাহান বেগম বলেছেন, সাম্প্রতিক আন্দোলনে আমাদের এতগুলো সন্তান জীবন দিল কেউ কেউ চোখ, হাত, পা হারিয়ে ফেলল সব তো এই দেশের জন্যই করেছে। দেশের জনগণকে মুক্তির বাতাস নেওয়ার জন্য, বৈষম্যকে দূর করার জন্য তাদের এই অপরিমেয় আত্মত্যাগ। এই চেতনাকে ধরে রেখে সব ধরনের বৈষম্য দূরীকরণে আমাদের সামনে এগিয়ে যেতে হবে। আমাদের স্বাস্থ্য খাতে যে সমস্যাগুলো আছে তা নিরসনে আমাদের সবাইকে এগিয়ে আসতে হবে।

আজ ঢাকায় সিরডাপ মিলনায়তনে স্বাস্থ্য সেবা বিভাগ ও বিশ্ব স্বাস্থ্য সংস্থার উদ্যোগে বাংলাদেশ হেলথ ওয়ার্কফোর্স স্ট্রাটেজি ২০২৪ এর উদ্বোধন অনুষ্ঠানে প্রধান অতিথির বক্তব্যে উপদেষ্টা এসব কথা বলেন।

স্বাস্থ্য উপদেষ্টা বলেন, আমাদের পরিবারের মতো রাষ্ট্রও একটা পরিবার। একটা পরিবারে যেমন মায়া, মমতা, শৃঙ্খলা, দায়িত্ব, কর্তব্যবোধ আছে তেমনি একটা রাষ্ট্রের নাগরিকদের ভেতর সেই বৈশিষ্ট্যগুলো থাকা উচিত। আমরা জনবল সংকটের কথা বলি কিন্তু সেই সাথে যে জনশক্তি বিদ্যমান আছে সেগুলোর যথাযথ ব্যবহারের কথাও বলা উচিত।

নূরজাহান বেগম বলেন, এখন চট্টগ্রামে ও সিলেট অঞ্চলে নার্স পাওয়া যায় না। রংপুরে যার বাড়ি তার সিলেট অথবা চট্টগ্রামে পোস্টিং হলে সে কতদিন সেখানে কাজ করবে? তার ওপর নার্সদের বর্তমানে কোনো ক্যারিয়ার পরিকল্পনা নাই। কাজেই তাদের ক্যারিয়ার প্যাথ, ভবিষ্যৎ কর্মপরিকল্পনা আমাদের ঠিক করতে হবে। জনবল আমরা ডিস্ট্রিবিউট করতে পারব কিন্তু তার আগে আমাদের চাহিদাটা জানা দরকার।

উপদেষ্টা জানান, ম্যানপাওয়ার ডিস্ট্রিবিউশন এবং জনশক্তি তৈরি করা একে অপরের সাথে সম্পর্কিত। আমরা ইনসেন্টিভ বা প্রণোদনা দিয়ে কিছু করার চেষ্টা করছি। আমার ধারণা এর সাথে আরো অনেক কিছু যোগ করতে হবে। শুধু প্রণোদনা দিয়ে হবে না। এটার জন্য সামাজিক স্বীকৃতিরও প্রয়োজন রয়েছে।

স্বাস্থ্যসেবা বিভাগের সচিব মোঃ সাইদুর রহমানের সভাপতিত্বে উদ্বোধন অনুষ্ঠানে আরো উপস্থিত ছিলেন স্বাস্থ্য শিক্ষা বিভাগের সচিব ডা. মোঃ সারোয়ার বারী, স্বাস্থ্য অধিদপ্তরের মহাপরিচালক অধ্যাপক ডা. মো. আবু জাফর, ডব্লিউএইচওর বাংলাদেশ প্রতিনিধি আহমেদ জামশেদ মোহাম্মদ, ব্রিটিশ হাইকমিশনার ঢাকার ডেপুটি ডেভেলপমেন্ট ডিরেক্টর ডানকান ওভারফিল্ড প্রমুখ।

#

শাহাদাত/মেহেদী/পবন/রানা/রফিকুল/আব্বাস/২০২৫/২০৩৭ ঘণ্টা

তথ্যবিবরণী নম্বর: ২৩৩৪

**বায়ুদূষণ ও পরিবেশ দূষণ রোধে মোবাইল কোর্ট অভিযান**

**জরিমানা ২১ লাখ ৯৭ হাজার টাকা**

ঢাকা, ২৯ পৌষ (১৩ জানুয়ারি):

 পরিবেশ, বন ও জলবায়ু পরিবর্তন মন্ত্রণালয়ের বিশেষ উদ্যোগে পরিবেশ অধিদপ্তরের বিভিন্ন জেলায় মোবাইল কোর্ট পরিচালনা করে বায়ুদূষণকারী প্রতিষ্ঠান ও অবৈধ কার্যক্রমের বিরুদ্ধে কঠোর ব্যবস্থা গ্রহণ অব্যাহত রয়েছে।

 আজ ইটভাটার বিরুদ্ধে অভিযানে ঝালকাঠি, ঢাকা ও টাঙ্গাইল জেলায় ২টি মোবাইল কোর্ট পরিচালনা করে ৫টি মামলার মাধ্যমে ১৩ লাখ টাকা জরিমানা আদায় এবং ৩টি ইটভাটার কার্যক্রম বন্ধ করা হয়।

 শিল্পকারখানার দূষণ নিয়ন্ত্রণে পদক্ষেপের অংশ হিসেবে মুন্সীগঞ্জ জেলায় ১টি মোবাইল কোর্ট পরিচালনা করে একটি স্টিল/রি-রোলিং মিল থেকে ৪ লাখ টাকা জরিমানা আদায় করা হয়। কয়েকটি প্রতিষ্ঠানকে সতর্ক করা হয়। সীসা/ব্যাটারি গলন বন্ধে অভিযানে নারায়ণগঞ্জ ও ঢাকা জেলায় ৩টি মোবাইল কোর্ট পরিচালনা করে ৭টি প্রতিষ্ঠান থেকে ৩ লাখ ৮০ হাজার টাকা জরিমানা আদায় এবং ৪টি কারখানার কার্যক্রম বন্ধ এবং ৪ ট্রাক যন্ত্রপাতি জব্দ করা হয়।

 কালো ধোঁয়া নির্গমন বন্ধে ব্যবস্থা গ্রহণের জন্য ঢাকা মহানগরের বিজয়নগরে ১টি মোবাইল কোর্ট পরিচালনা করে ৪টি যানবাহনের চালককে ৫ হাজার টাকা জরিমানা করা হয়। বায়ুদূষণ নিয়ন্ত্রণ আইন লঙ্ঘনের জন্য ঝিগাতলায় ১টি মোবাইল কোর্ট পরিচালনা করে ৫ হাজার টাকা জরিমানা আদায় এবং ৩টি প্রতিষ্ঠানকে সতর্ক করা হয়।

 নিষিদ্ধ পলিথিনের বিরুদ্ধে অভিযানে ঢাকার শ্যামলী এলাকায় বিভিন্ন সুপারশপ ও গোপালগঞ্জে ২টি মোবাইল কোর্ট পরিচালনা করে ১টি মামলার মাধ্যমে ৫ হাজার টাকা জরিমানা আদায় এবং ৪৫ কেজি নিষিদ্ধ পলিথিন জব্দ করা এবং ১০টি প্রতিষ্ঠানকে সতর্ক করা হয়।

 পরিবেশ অধিদপ্তর বায়ুদূষণ ও পরিবেশ দূষণ রোধে এ ধরনের অভিযান অব্যাহত রাখবে।

#

দীপংকর/মেহেদী/পবন/মোশারফ/জয়নুল/২০২৫/১৯২০ঘণ্টা

Handout Number: 2333

**Mobile Court Imposes BDT 21.97 Lakh**

**in Fines for Air and Environmental Pollution**

Dhaka, 13 January:

 Under the special initiative of the Ministry of Environment, Forest, and Climate Change, the Department of Environment (DoE) has intensified mobile court operations across various districts to take strict action against air-polluting entities and illegal activities.

 Today two mobile courts were conducted in Jhalkathi, Dhaka, and Tangail against illegal brick kilns. Five cases were filed, resulting in fines amounting to BDT 13 lakh. Operations of three brick kilns were shut down.

 To control industrial pollution, a mobile court in Munshiganj imposed a fine of BDT 4 lakh on a steel/re-rolling mill. Several other factories were warned. In operations against illegal lead/battery smelting, three mobile courts in Narayanganj and Dhaka imposed fines totaling BDT 3 lakh 80 thousand on seven establishments. Four factories were shut down, and four trucks of equipment were confiscated.

 To curb emissions of black smoke, a mobile court in Bijoynagar, Dhaka fined the drivers of four vehicles BDT 5 thousand.

 For violations of air pollution control regulations, a mobile court in Jigatola fined one entity BDT 5 and thousand and issued warnings to three others.

 In actions against the use of banned polythene, two mobile courts in Dhaka's Shyamoli and Gopalganj fined one establishment BDT 5 thousand and confiscated 45 kilograms of polythene. Ten establishments were issued warnings.

 The Department of Environment remains committed to continuing such operations to combat air and environmental pollution.

#

Dipankar/Mehedi/Paban/Mosharaf/Joynul/2025/1915 Hrs.

তথ্যবিবরণী নম্বর: ২৩৩২

**মালয়েশিয়ার সাথে ভারসাম্যপূর্ণ বাণিজ্য চায় বাংলাদেশ**

 **--- বাণিজ্য উপদেষ্টা**

ঢাকা, ২৯ পৌষ (১৩ জানুয়ারি):

 বাংলাদেশ মালয়েশিয়ার সাথে দ্বিপাক্ষিক বাণিজ্য সম্পর্ক বাড়াতে চায় এবং একই সাথে ভারসাম্যপূর্ণ বাণিজ্য নিশ্চিত করতে চায় বলে উল্লেখ করেছেন বাণিজ্য উপদেষ্টা শেখ বশিরউদ্দীন।

 আজ সচিবালয়ে উপদেষ্টার নিজ কার্যালয়ে মালয়েশিয়ার হাইকমিশনার মোহাম্মদ শোহাদা অথমান এর সাথে সাক্ষাৎকালে তিনি একথা বলেন। সাক্ষাৎকালে তাঁরা দুই দেশের দ্বিপাক্ষিক বাণিজ্য এবং ভবিষ্যৎ বিনিয়োগ সম্ভাবনা নিয়ে কথা বলেন।

 বাণিজ্য উপদেষ্টা বলেন, দ্বিপাক্ষিক বাণিজ্য ও বিনিয়োগ বৃদ্ধিতে মুক্ত বাণিজ্য চুক্তি গুরুত্বপূর্ণ। বাংলাদেশ ইতোমধ্যে কোরিয়া, জাপান ও সিঙ্গাপুরের সাথে মুক্ত বাণিজ্য চুক্তির লক্ষ্যে আলোচনা শুরু করেছে। মালয়েশিয়া ও বাংলাদেশের বাণিজ্য বৃদ্ধির জন্য দ্রতই আলোচনা শুরু করা দরকার, এতে দু’দেশই উপকৃত হবে।

 বর্তমান প্রেক্ষাপটে মালয়েশিয়া ও বাংলাদেশের মধ্যে বহুবিধ দ্বিপক্ষীয় সম্পর্ক জোরদার করার উপযুক্ত পরিবেশ বিরাজ করছে উল্লেখ করে উপদেষ্টা বলেন, মালয়েশিয়ার শ্রমবাজার বাংলাদেশের জন্য অত্যন্ত গুরুত্বপূর্ণ। আমাদের রিজার্ভের একটি বড় অংশ আসে মালয়েশিয়ায় অবস্থানরত প্রবাসীদের পাঠানো রেমিট্যান্স থেকে। দক্ষ জনশক্তি রপ্তানির মাধ্যমে আমরা সেখানে শক্ত অবস্থান তৈরি করতে চাই। এ সময় তিনি বাংলাদেশে স্পেশাল ইকোনমিক জোনে আরো বেশি মালয়েশিয়ান বিনিয়োগের আহ্বান জানান।

 পামওয়েল রপ্তানি বাড়ানোর আহ্বান জানিয়ে বাণিজ্য উপদেষ্টা বলেন, রমজান মাসে বাংলাদেশে ভোজ্যতেলের চাহিদা বেড়ে যায়। দেশে পামওয়েলর চাহিদাও রয়েছে।

 মালয়েশিয়ার হাইকমিশনার বলেন, মালয়েশিয়া ইলেকট্রিক চিপস ও সেমিকন্ডাক্টর খাতে বিপুল বিনিয়োগ করেছে। এখাতে সেমি কন্ডাক্টর ডিজাইনারসহ প্রচুর দক্ষ জনবল প্রয়োজন। বাংলাদেশি শিক্ষার্থীদের তাদের দেশে প্রশিক্ষণ ও শিক্ষাদানের মাধ্যমে দক্ষ করে সেখানে কাজের সুযোগ করে দিতে চায়। এ সময় তিনি দক্ষ মানবসম্পদ তৈরিতে সহযোগিতা বাড়ানোরও প্রতিশ্রতি দেন।

 হাইকমিশনার মোহাম্মদ শোহাদা অথমান বলেন, বিশ্বব্যাপী হালাল ফুডের জনপ্রিয়তা বাড়ছে। মালয়েশিয়ায় হালাল ফুডের বাজার ১১৩ বিলয়ন ডলার। ২০৩১ সালে বিশ্বে এ বাজারের আকার দাঁড়াবে ৬ ট্রিলিয়ন ডলারে। মুসলিম দেশ হিসেবে বাংলাদেশের উচিত হালাল ফুডের বাজার লক্ষ্য করে প্রস্তুতি নেওয়া। এ সময় হাইকমিশনার হালাল ফুড প্রস্তুত ও সার্টিফিকেশনে সার্বিক সহযোগিতার আশ্বাস দেন।

#

কামাল/মেহেদী/পবন/মোশারফ/জয়নুল/২০২৫/১৮৫০ঘণ্টা

তথ্যবিবরণী নম্বর: ২৩৩১

**মানুষের খাদ্য নিরাপত্তায় খাদ্য মজুত নিশ্চিত করতে হবে**

 **- খাদ্য উপদেষ্টা**

বরিশাল, ২৯ পৌষ (১৩ জানুয়ারি):

খাদ্য উপদেষ্টা আলী ইমাম মজুমদার বলেছেন, দেশের মানুষের খাদ্য নিরাপত্তার জন্য খাদ্য মজুত নিশ্চিত করতে হবে।

উপদেষ্টা আজ বরিশালে সার্কিট হাউজে আয়োজিত চলতি আমন সংগ্রহ ২০২৪-২০২৫ এর লক্ষ্যমাত্রা অর্জন বিষয়ক মতবিনিময় সভায় একথা বলেন।

উপদেষ্টা চলতি আমন সংগ্রহের লক্ষ্যমাত্রা অর্জনের জন্য বরিশাল বিভাগের সকল জেলা প্রশাসকসহ সংশ্লিষ্ট কর্মকর্তাদের প্রয়োজনীয় নির্দেশনা দেন। এছাড়া, তিনি কৃষকদের নিকট থেকে Apps এর মাধ্যমে ধান সংগ্রহের পাশাপাশি কৃষকের জাতীয় পরিচয়পত্র প্রত্যয়ন সাপেক্ষে ধান সংগ্রহের পরামর্শ দেন।

খাদ্য উপদেষ্টা অবৈধ খাদ্য মজুত বন্ধে প্রয়োজনীয় পদক্ষেপ গ্রহণের জন্য সংশ্লিষ্ট জেলা প্রশাসক এবং খাদ্য অধিদপ্তরের আঞ্চলিক পর্যায়ের কর্মকর্তাদের নির্দেশনা দেন। সংশ্লিষ্ট মিল মালিকদের সাথে সমন্বয় করে সম্পাদিত চুক্তি অনুযায়ী নির্ধারিত সময়ের মধ্যে খাদ্য সংগ্রহের জন্য সংশ্লিষ্ট সকলের সহযোগিতা প্রত্যাশা কামনা করেন।

সভায় জানানো হয় অন্তর্বর্তীকালীন সরকার কৃষকদের প্রাইস সাপোর্ট দেওয়ার লক্ষ্যে ধানের সংগ্রহ মূল্য প্রতি কেজি তিন টাকা বৃদ্ধি করে ৩৩ টাকা, চালের সংগ্রহ মূল্য তিন টাকা বৃদ্ধি করে সিদ্ধ চাল ৪৭ এবং আতপ চাল ৪৬ টাকা নির্ধারণ করেছে। এছাড়া, ধান ও সিদ্ধ চাল আগামী ২৮ ফেব্রুয়ারি এবং আতপ চাল ১৫ মার্চ পর্যন্ত সংগ্রহের সময়সীমা নির্ধারণ করা হয়েছে বলেও এসময় জানানো হয়। এসময় সংশ্লিষ্ট কর্মকর্তারা জানান চলতি আমন মৌসুমে ধান-চালের এখন পর্যন্ত সংগ্রহ সন্তোষজনক এবং নির্ধারিত সময়ের মধ্যে টার্গেট পূরণ করা সম্ভব হবে।

সভায় খাদ্য অধিদপ্তরের মহাপরিচালক, বরিশাল বিভাগের বিভাগীয় কমিশনার, আরসি ফুড, বরিশাল বিভাগের সকল জেলার জেলা প্রশাসক ও ডিসি ফুডসহ সংশ্লিষ্ট কর্মকর্তারা উপস্থিত ছিলেন।

#

ইমদাদ/শাহিদা/রবি/সুবর্ণা/আলী/আসমা/২০২৫/১৬৩০ ঘণ্টা